Siseministeerium 13.05.2024 nr 1-7/185

Pöördumine

Eesti Linnade ja Valdade Liit MTÜ pöördub Teie poole ajutise kaitse elamisloa pikendamise menetluse ebamõistliku venimise tõttu.

Eesti Linnade ja Valdade Liidu poole on pöördunud mitmed kohalikud omavalitsused, et nad tunnevad muret Ukraina sõjapõgenike pärast, kes on esitanud tähtaegselt Politsei- ja Piirivalveametile ajutise kaitse elamisloa pikendamise taotluse, kuid kes ei ole saanud tähtaegselt ajutise kaitse elamisloa pikendamise otsust.

Eelnevat iseloomustab üks näide Elva vallast, kus üksi lapsi kasvatav mitte tööl käiv ema esitas enda ja laste osas taotluse Politsei- ja Piirivalveametile kolm kuud enne ajutise kaitse elamisloa lõppemise tähtaega. Perel lõppes ajutise kaitse staatus aprilli keskel ja iseteenindusest nähtub, et nende taotlus võetakse menetlusse juunikuus.

Politsei- ja Piirivalveameti kodulehelt võib lugeda (<https://www.politsei.ee/et/juhend/info-seoses-ukraina-sojaga/ajutise-kaitse-pikendamine>)

„Hetkel on ajutise kaitse taotluste maht suur, mistõttu võib PPA teha ajutise kaitse pikendamise otsuse elamisloa viimasel päeval või isegi hiljem. Sel juhul pikendab PPA elamisluba tagasiulatuvalt ja see hakkab kehtima eelmise elamisloa kehtivusele järgnevast päevast. Juhul, kui elamisluba pikendatakse pärast tähtaega, võib see mõjutada hüvitiste ja toetuste saamist. Seetõttu tasub inimestel, kelle ajutist kaitset pikendatakse pärast elamisloa tähtaega, kontrollida üle, kas hüvitiste ja toetuste saamiseks tuleb esitada uus taotlus.“

KOVid on edastanud, et paljudel Ukraina sõjapõgenikel on elamisloa taotluste pikendamise menetlus veninud nii pikaks, et nii lastel kui täisealistel isikutel on elamisload lõppenud. Sõda Ukrainas kestab ja isegi kui sõjapõgenikuna Eestisse saabunud inimese elamisluba lõpeb, siis tema ajutise kaitse vajadus säilib. Allpool mõned näited valdkondadest, mida elamisloa puudumine puudutab.

Elamisloa puudumise tõttu ei saa inimesed enam neile määratud riiklikke pensione ja hüvitisi ega KOVide tagatavaid toetusi ja teenuseid. Kuigi Sotsiaalkindlustusamet on kinnitanud, et kui PPA võimaldab elamisloa kehtivuse tagantjärgi, siis tagab SKA hüvitised tagantjärgi vastavalt elamisloa kestvusele, tuleb Ukraina sõjapõgenike puhul arvestada, et neil võivad puududa igasugused muud elatusvahendid peale hüvitiste ja toetuste ning võrgustik, kes võiks neid toetada. Seega elamisloa ja toetuste/hüvitiste katkemisel ei pruugi inimesel olla piisavaid elatusallikaid inimväärseks eluks.

Täiendavalt mõjutab elamislubade mitte tähtajaline pikendamine ka teisi eluvaldkondi. Nt ajutise kaitse saajatel, kes on enne elamisloa lõppemistähtaja saabumist olnud arvel Eesti Töötukassas ja omavad õigust osaleda kursusustel, katkeb staatus ja kaovad sellega seotud õigused. Töötukassa andmetel on 30.04.24 seisuga 3 736 Ukraina sõjapõgenikku, kes on töötuna registreeritud. Kui nende seas on inimesi, kellel elamisluba katkeb, siis mõjutab see automaatselt nende ravikindlustusega hõlmatust.

Täiendavalt on oluline arvestada, et elamisloa lõppemine sunnib tööandjad, kui nende kollektiivis on sõjapõgenikke, kellel lõppeb elamisluba, mis on seni töölevõtmise aluseks olnud, lõpetama töösuhte. Tööandjad on teadlikud välismaalaste värbamist puudutavast seadusandlusest ja sellest, et elamisloa lõppemise korral puudub alus töölepingu jätkamiseks. Eelnev omakorda jätab inimese ilma võimalusest töötada ja paneb sõltuma sotsiaaltoetustest.

Inimesed, kes soovivad registreeruda Settle in Estonia kaudu keelekursustele, ei saa seda teha.

Eesti sotsiaalvaldkonna teenused on ennekõike üles ehitatud põhimõttel, et inimesel on riigis viibimiseks kas elamisluba või muu õiguslik alus. KOV teenuste vaates on oluline, et inimesel oleks registreeritud elukoht rahvastikuregistris (RR). Kui inimesel puuduvad eelmainitud Eestis viibimise alused ja kehtiv elukoha registreering RRs, siis on oluline arvestada, et vastavalt SHSile laieneb elamisloata inimesele KOVis ainult vältimatu sotsiaalabi.

Seega on inimesed ka KOV teenuste tagamise vaates olukorras, kus kohalik omavalitsus ei saa maksta sotsiaaltoetuseid kehtiva elamisloa puudumise tõttu (<https://kriis.ee/julgeolekuolukord-euroopas/info-ukraina-sojapogenikele/elukoht>).

Jääme lootma Teie tagasisidele, kuidas tekkinud olukorras kiireid lahendusi leida, sh nii inimesi kui kohalikke omavalitsusi nõustada.

Lugupidamisega

*/allkirjastatud digitaalselt/*

Veikko Luhalaid

Tegevdirektor